Diari Oficial de la Generalitat Valenciana


Sumari del DOGV 9599, del 19-05-2023 (2023/5324)

RESOLUCIÓ de 13 de maig de 2023, de la consellera d'Educació, Cultura i Esport, de concessió d'una subvenció a la Universitat de València - Estudi General per al funcionament de la Càtedra de Drets Lingüístics en 2023.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9599

Data del DOGV
:   19-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5324


Data del document
:   13-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 13 de maig de 2023, de la consellera d'Educació, Cultura i Esport, de concessió d'una subvenció a la Universitat de València - Estudi General per al funcionament de la Càtedra de Drets Lingüístics en 2023. [2023/5324]  
L'article 7 del Decret 5/2019, de 16 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria d'educació, formació professional reglada, cultura i promoció cultural, política lingüística i esport.  
Mitjançant conveni de col·laboració entre la Conselleria d'Educació, Cultura i Esport i la Universitat de València - Estudi General, es va crear la Càtedra de Drets Lingüístics (d'ara endavant, CDL), amb l'objectiu comú d'impulsar i promoure, en els camps de la formació, la investigació, la difusió i la divulgació, els drets lingüístics de la ciutadania vinculats a l'ús de les llengües minoritàries.  
La Conselleria d'Educació, Cultura i Esport de la Generalitat té previst continuar donant suport financer al manteniment de l'activitat i funcionament de la CDL i concretament en el desenvolupament d'iniciatives i programes formatius, culturals, d'investigació, d'estudi i d'extensió universitària en l'àmbit dels drets lingüístics vinculats a l'ús de les llengües minoritàries, de manera especial en aquelles estratègies relacionades amb les metes específiques dels Objectius de Desenvolupament Sostenible de l'ONU (d'ara endavant, ODS).  
La Llei 9/2022, de 30 de desembre, de pressuposts de la Generalitat per a l'exercici 2023, preveu una línia de subvencions en el programa 422.50, promoció del valencià i gestió del multilingüisme, línia S8572000 del capítol IV, l'objecte de la qual és la consolidació de la Càtedra de Drets Lingüístics, amb una dotació de 80.000 euros, i la beneficiària de la qual és la Universitat de València - Estudi General.  
La Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 de la Conselleria d'Educació, Cultura i Esport, preveu una línia de subvenció amb el codi 89949364 amb la finalitat de consolidar la Càtedra de Drets Lingüístics de la Universitat de València - Estudi General (d'ara endavant, UVEG).  
L'article 168.1.A) de la Llei 1/2015, d'Hisenda Pública, del sector públic instrumental i de subvencions, estableix que la concessió directa de les subvencions, previstes nominativament en la llei de pressupostos de la Generalitat, es formalitzarà mitjançant una resolució de la persona titular del departament gestor del crèdit pressupostari al qual s'imputa l'ajuda o mitjançant conveni. També estableix que aquesta resolució de concessió tindrà el caràcter de bases reguladores de la subvenció, i haurà de contindre un conjunt d'extrems que es despleguen en aquesta resolució.  
La UVEG ha acreditat els requisits per a ser beneficiària de la subvenció i que no es troba en cap de les circumstàncies que regula l'article 13.2 la Llei 38/2003, de 17 de novembre, general de subvencions (d'ara endavant, LGS).  
D'acord amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, resolc:  
  
Primer. Objecte  
L'objecte d'aquesta resolució és la concessió d'una subvenció directa a la Universitat de València - Estudi General (UVEG) per al funcionament de la Càtedra de Drets Lingüístics (CDL) amb la finalitat de realitzar activitats relacionades amb la difusió i el reconeixement dels drets lingüístics vinculats a l'ús de les llengües minoritàries i la promoció del multilingüisme com a element de desenvolupament cultural i lingüístic sostenible.  
  
Segon. Instrument jurídic per a la concessió  
1. D'acord amb l'article 168.1.A) de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions (en avant, LHPS), podran concedir-se de manera directa les subvencions previstes nominativament en la llei de pressupostos de la Generalitat, i s'entenen com a tals aquelles en què l'objecte, la dotació pressupostària i el destinatari apareixen inequívocament en els seus annexos. La concessió es formalitzarà mitjançant resolució de la persona titular del departament gestor del crèdit pressupostari al qual s'imputa l'ajuda.  
2. La resolució produirà efectes des del dia de la seua notificació.  
  
Tercer. Crèdit pressupostari i quantia de l'ajuda  
La subvenció per a la consolidació de la CDL i les activitats descrites més endavant serà de 80.000 euros, i anirà amb càrrec a la línia S8572000, consolidació de la Càtedra de Drets Lingüístics, de l'aplicació pressupostària 36.59.28.317.87.7, del capítol IV, del pressupost de la Generalitat per a 2023.  
  
Quart. Activitats  
Les activitats a finançar amb la subvenció són de caràcter formatiu, culturals, d'investigació, de divulgació i d'extensió universitària orientades al coneixement i la difusió permanent dels drets lingüístics vinculats a l'ús de les llengües minoritàries i el multilingüisme, tot assumint valors i metes específiques dels ODS. Entre d'altres, s'hi preveuen les següents:  
1. Impulsar la investigació acadèmica universitària en matèria de drets lingüístics vinculats a l'ús de les llengües minoritàries i multilingüisme, mitjançant beques predoctorals i postdoctorals, treballs d'investigació, tesis doctorals, projectes de final de carrera, de finalització de grau i de màster, premis per a treballs de fi de grau o de postgrau, premis d'investigació general i establiment de sistemes de cooperació amb altres universitats estatals i internacionals, tot assumint, en la mesura de les possibilitats del marc d'actuació de la CDL, la meta de l'Objectiu 4 dels ODS d'augmentar l'oferta de docents qualificats, fins i tot mitjançant la cooperació internacional per a la formació de docents als països en desenvolupament.  
2. Establir sistemes de col·laboració amb institucions o xarxes de la societat civil, nacionals i internacionals, que treballen i persegueixen objectius semblants, com ara la UNESCO, institucions de la Unió Europea i altres entitats públiques o privades, incorporant-hi les metes de l'Objectiu 17 dels ODS, de millorar l'Aliança Mundial per al Desenvolupament Sostenible, complementada per aliances entre múltiples interessats que mobilitzen i intercanvien coneixements, especialització, tecnologia i recursos financers, i el foment i la promoció de la constitució d'aliances eficaces en les esferes pública, públic-privada i de la societat civil, aprofitant l'experiència i les estratègies d'obtenció de recursos de les aliances.  
3. Consolidar la CDL com un centre d'intercanvi, debat i reflexió, a través de l'organització de congressos, trobades, seminaris, jornades i conferències amb persones especialitzades, de caràcter jurídic, politològic i multidisciplinari, afavorint la consecució de les metes de l'Objectiu 16 dels ODS, en allò que fa referència a la promoció de l'Estat de Dret en els plans nacional i internacional i garantir la igualtat d'accés a la justícia per a tots, sense discriminació per raó de llengua, a la protecció de les llibertats fonamentals, de conformitat amb les lleis nacionals i els acords internacionals, i a la promoció de l'aplicació de lleis i polítiques públiques no discriminatòries en favor dels ODS.  
  
4. Promoure cursos de formació sobre drets lingüístics i multilingüisme, amb incentius per a la cooperació educativa amb altres universitats, assumint les metes de l'Objectiu 4 dels ODS adés esmentades.  
  
5. Dur a terme activitats de divulgació científica, considerant, entre altres, la realització d'exposicions, jornades, conferències, publicacions i activitats, en general, de transferència i de divulgació de resultats de la investigació.  
6. Definir una estratègia d'actuació per la qual totes les activitats formatives, culturals, d'investigació, publicacions i d'extensió universitària de la CDL estiguen orientades al coneixement i la difusió permanent dels drets lingüístics vinculats a l'ús de les llengües minoritàries i de les polítiques de foment del multilingüisme arreu del món, partint de manera més específica en l'àmbit de la Unió Europea, d'Espanya i de la Comunitat Valenciana, amb referència especial al coneixement de la jurisprudència, la cultura jurídica al voltant d'aquests drets i les polítiques públiques existents, per tal de fer efectius i garantir realment els drets lingüístics i considerant també les dinàmiques lingüístiques de les llengües minoritàries en la dimensió Nord-Sud i Sud-Sud.  
7. Impulsar qualsevol altra activitat en la qual estiguen interessades les parts signants de l'acord de creació de la Càtedra i que estiguen en consonància amb les finalitats d'aquesta, i de manera singular el que es deriva de la meta de l'Objectiu 11 dels ODS que fa referència a la necessitat d'incrementar els esforços per a protegir i salvaguardar el patrimoni cultural del món.  
  
Cinqué. Despeses subvencionables  
Es poden imputar a la subvenció les despeses que realitze la UVEG, necessàries per a la realització de les activitats descrites en el resolc tercer que s'hagen realitzat des del 1 de gener de 2023 fins al 15 de novembre de 2023, i poden incloure, entre altres, les següents:  
a) Despeses de personal propi o contractat necessàries per a realitzar les activitats subvencionades.  
b) Despeses de transport, allotjament i manutenció del personal de la càtedra, amb els límits i les quanties previstes en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris, o normativa que el substituïsca, aplicable al personal al servei de la Generalitat i despeses de transport a més a més del transport, allotjament i manutenció d'aquelles persones que participen en les activitats organitzades per la càtedra.  
  
c) Despeses derivades de subministraments i serveis externs per a la realització de les activitats de la càtedra i la seua difusió, com ara: subministraments de material fungible d'oficina, servei de missatgeria, impremta, cartells i fullets, muntatge d'espais, necessitats audiovisuals, elaboració i manteniment de pàgines web, lloguer de plataformes en línia i serveis de traducció, i totes aquelles necessàries per a portar a terme les activitats de la càtedra.  
d) Despeses de documentació, tractament i classificació de la informació, la comunicació, la divulgació, les publicacions i els suports audiovisuals.  
e) Despeses derivades de la internacionalització de l'activitat i de la col·laboració amb altres grups i entitats nacionals i internacionals diferents de les que es puguen incloure en la categoria de l'apartat b.  
f) Import econòmic dels premis Càtedra de Drets Lingüístics 2023 a la millor tesi doctoral, i premis Carme Miquel 2023 al millor treball de fi de grau i de màster, així com les beques que es puguen concedir per a col·laborar en la realització de les activitats previstes.  
  
  
Sisé. Subcontractació  
La UVEG, prèvia comunicació a la Conselleria d'Educació, Cultura i Esport, podrà subcontractar part de l'activitat subvencionada en els termes establits en l'article 29 de l'LGS. Aquesta subcontractació no excedirà el 50 % de l'import de l'activitat subvencionada sumant els preus de tots els subcontractes.  
  
Seté. Obligacions de la UVEG en relació a la subvenció  
1. La UVEG, com a entitat beneficiària de la subvenció, tindrà les obligacions següents:  
a) Complir l'objectiu, executar el projecte i exercir l'activitat que fonamenta la concessió de la subvenció.  
b) Justificar davant l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió de la subvenció segons el que indica aquesta resolució.  
c) Acreditar, d'acord amb el que estableix l'article 13.7 de l'LGS, no estar incursa en les prohibicions assenyalades en els apartats 2 i 3 de l'article 13 de la llei esmentada per a obtindre la condició de beneficiària. Aquesta justificació podrà consistir en una declaració responsable.  
  
d) Comunicar a la CECE altres ajudes i subvencions obtingudes d'altres organismes, així com la resta de recursos o ingressos per a la mateixa finalitat. Si no ha rebut cap altra subvenció, ha de presentar una declaració responsable que ho acredite.  
e) Sotmetre's a les actuacions de comprovació i de control financer que corresponen a la CECE i a la Intervenció General de la Generalitat, a la qual aportarà la documentació que se li requerisca. La mateixa obligació es regirà per als tercers relacionats amb la realització de l'activitat.  
f) Acreditar prèviament a la concessió de la subvenció que es troba al corrent en el compliment de les seues obligacions tributàries i davant de la Seguretat Social mitjançant la presentació dels certificats oportuns.  
  
g) Disposar dels llibres comptables, registres diligenciats i d'altres documents degudament auditats, en els termes que exigeix la legislació mercantil i sectorial que es pot aplicar a l'entitat beneficiària, amb la finalitat de garantir l'exercici adequat de les facultats de comprovació i de control.  
h) Conservar els documents originals justificatius de l'aplicació dels fons rebuts, en la mesura que podran ser objecte de les actuacions de control i de comprovació.  
i) Procedir al reintegrament dels fons percebuts en els supòsits indicats en l'article 37 de l'LGS.  
j) Donar la publicitat del finançament de la CECE, d'acord amb el que estableixen l'article 3, apartat segon, de la Llei 2/2015, de 21 d'abril, de la Generalitat, de transparència, bon govern i participació ciutadana de la Comunitat Valenciana, i l'article 18.4 de l'LGS.  
  
2. L'incompliment de les obligacions anteriors podrà determinar l'inici d'un expedient de reintegrament de la subvenció.  
  
Huité. Concurrència de subvencions  
En aplicació de l'article 19.3 i 19.4 de l'LGS, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions, ajudes, ingressos o recursos podrà donar lloc a la modificació de la concessió de la subvenció.  
Aquesta subvenció és compatible amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.  
L'import de les subvencions en cap cas podrà ser d'una quantitat que, aïlladament o en concurrència amb subvencions o ajudes d'altres administracions públiques, d'altres ens públics o privats, o d'altres ingressos, supere el cost de l'activitat que ha de fer el beneficiari.  
  
  
Nové. Forma de pagament  
El pagament de la subvenció es realitzarà després que la UVEG justifique la totalitat de la despesa objecte de la subvenció atorgada.  
El pagament de la subvenció es farà per mitjà de transferència bancària en el compte que la UVEG designe.  
  
Desé. Justificació  
1. L'entitat beneficiària justificarà el compliment de les condicions imposades en aquesta resolució amb la presentació d'un compte justificatiu atenent a allò que disposa l'article 30 de l'LGS, el contingut del qual s'ajustarà al que disposen l'apartat tercer d'aquest resolc.  
  
2. El termini de presentació de la documentació justificativa finalitzarà el 15 de novembre de 2023. Si la documentació no es presenta en el termini previst s'entendrà que no s'ha complit amb l'obligació de justificar la subvenció i es perdrà el dret al cobrament de la subvenció d'acord amb el que estableix l'article 34.3 de l'LGS.  
3. Per a justificar adequadament la subvenció, s'ha de presentar un compte justificatiu, que constarà de la documentació següent:  
- Memòria d'actuació justificativa amb indicació de les activitats realitzades i descrites en resolc tercer, dels resultats obtinguts i altres informacions que es consideren d'interés.  
- Memòria econòmica justificativa del cost de les activitats realitzades, que ha de contindre:  
a) Una relació classificada de les despeses i les inversions de l'activitat, amb identificació del creditor i del document, l'import, la data d'emissió i, si escau, la data de pagament.  
b) Còpia compulsada de les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què fa referència el paràgraf anterior.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la procedència d'aquests.  
4. Les despeses de personal, beques i contractes laborals es justificaran de la manera següent:  
- Personal adscrit a la Universitat: aquestes despeses es justificaran mitjançant certificat del gerent de la Universitat, en el qual s'especifique el cost per hora i el nombre d'hores de dedicació d'aquest personal a les activitats de la càtedra.  
- Personal contractat o becat per a la col·laboració en les activitats de la càtedra: aquestes despeses es justificaran mitjançant contracte laboral subscrit amb aquest personal o acreditació de concessió de beca acompanyat de la documentació acreditativa dels pagaments realitzats a aquest. També s'aportaran els justificants del pagament de les cotitzacions a la Seguretat Social reportades fins al mes de novembre de 2023 en el moment del seu efectiu pagament, ja que de conformitat amb la Resolució de 28 de setembre de 1987, del director general de la Tresoreria de la Seguretat Social, la Universitat de València està autoritzada per a diferir l'ingrés de les liquidacions de les quotes del Règim General de la Seguretat Social fins dos mesos després d'aquell en el qual reglamentàriament hagueren d'ingressar-se.  
En el cas que es justifiquen despeses per un import que no siga igual o superior a la subvenció concedida, es procedirà a la minoració de la subvenció proporcional a les despeses efectivament justificades.  
  
5. Tota la documentació relativa a la justificació caldrà presentar-la per mitjans electrònics.  
  
Onzé. Comprovació material  
L'aplicació del pla de control a què fa referència l'article 169.2 de l'LHPS, atés que les activitats han d'haver finalitzat en el moment de la justificació i que es tracta de jornades, conferències, congressos, publicacions, premis, etc., no requereix la comprovació sobre el terreny, ja que la comprovació material, a més a més de l'aportació dels justificants de despesa aportats en la justificació, es pot fer amb altres elements que permeten comprovar que les activitats s'han fet, com ara: llistats de participants, ponents, fotos, vídeos, material de divulgació, publicacions, acreditació de la difusió de les activitats i qualsevol altre material que permeta acreditar la seua realització.  
  
  
Dotzé. Difusió del projecte  
La UVEG haurà de fer constar en totes les publicacions o accions de difusió que realitze del projecte que aquest és finançat per la Generalitat. En tot cas, la institució beneficiària haurà de difondre l'origen de la subvenció i incorporar-hi de manera visible el logotip de la Conselleria d'Educació, Cultura i Esport (Generalitat) en tot el material i la publicitat que tinga qualsevol relació amb el projecte subvencionat. Quan la institució beneficiària exhibisca el seu propi logotip, el de la Generalitat hi haurà d'aparéixer amb la mateixa grandària i en les mateixes condicions de visibilitat.  
  
Tretzé. Reintegrament i minoració de la subvenció  
1. Es procedirà al reintegrament de l'ajuda concedida o la minoració d'aquesta, amb reembossament de la quantitat percebuda i l'exigència dels interessos de demora des del moment del pagament de la subvenció, per incompliment de les obligacions i els requisits que estableix aquesta resolució, així com en els casos de les causes de reintegrament que estableix l'article 37 de l'LGS.  
2. El procediment de reintegrament s'ajustarà a les previsions que conté l'article 172 de la Llei 1/2015, de 6 de febrer, d'Hisenda Pública, del sector públic instrumental i de subvencions.  
  
Catorzé. Compatibilitat amb la Unió Europea  
D'acord amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta subvenció no requereix la notificació a la Comissió Europea per no ser-hi aplicable l'article 107, apartat 1, del Tractat de funcionament de la Unió Europea, atés que la subvenció està dirigida a una entitat que fa activitats de foment de l'ús del valencià, com a conservació del patrimoni cultural europeu, i que, per la seua incidència i l'escàs import de l'ajuda, no hi ha un falsejament de la competència que afecte els intercanvis comercials entre estats membres.  
  
Quinzé. Normativa aplicable  
La normativa aplicable a la subvenció regulada en aquesta resolució es regeix per la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, amb caràcter supletori.  
  
Setzé. Compliment de la normativa de protecció de dades de caràcter personal  
El desenvolupament i execució d'aquesta resolució es farà amb sotmetiment de qualsevol activitat de tractament de dades de caràcter personal que es produïsca durant l'execució de les activitats objecte de subvenció, a la normativa nacional i de la Unió Europea en matèria de protecció de dades i, per això, és obligació complir el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (d'ara en avant, RGPD), així com la Llei orgànica 3/2018, de 5 de desembre, de protecció de dades personals i garantia dels drets digitals (d'ara en avant, LOPDPGDD).  
  
  
Desseté. Informació sobre el tractament de dades  
En compliment del que estableix l'article 13 de l'RGPD i l'11 de l'LOPDIGDD, i pel que fa a les dades personals tractades per la Conselleria d'Educació, Cultura i Esport, les persones interessades i afectades poden exercir els drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat. Les persones interessades poden consultar informació detallada sobre el tractament de les seues dades en el Registre de tractament de dades publicat en   
www.ceice.gva.es/registre-de-tractament-de-dades.  
  
Dihuité. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, aquesta resolució, que posa fi a la via administrativa, pot ser objecte de recurs, potestativament, en reposició, o bé es pot plantejar directament un recurs contenciós administratiu en els terminis corresponents i davant els òrgans que s'indiquen a continuació:  
  
a) El recurs potestatiu de reposició ha d'interposar-se davant la consellera d'Educació, Cultura i Esport en el termini d'un mes comptador des de l'endemà de la notificació d'aquesta resolució.  
b) El recurs contenciós administratiu ha de ser interposat davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació d'aquesta resolució. Si s'ha interposat el recurs de reposició, no s'hi pot interposar aquest recurs fins que no s'haja resolt expressament o s'haja produït la desestimació presumpta del recurs de reposició.  
  
València, 13 de maig de 2023.- La consellera d'Educació, Cultura i Esport, p. d. (Resolució de 13 d'abril de 2022; DOGV número 9328, de 29.04.2022), el secretari autonòmic d'Educació i Formació Professional: Miguel Soler Gràcia.